b'\n_START_ARTICLE_\nAstana\n_START_SECTION_\nGeografija ir gamta\n_START_PARAGRAPH_\nMiesto plotas - 797,33 km\xc2\xb2 (po to, kai 2017 m. vasario 7 d. prie miesto buvo prijungta 87,19 km\xc2\xb2 Akmolos srities teritorija be gyvenvie\xc4\x8di\xc5\xb3)._NEWLINE_Miestas i\xc5\xa1sid\xc4\x97st\xc4\x99s stepin\xc4\x97je lygumoje, ant I\xc5\xa1imo up\xc4\x97s krant\xc5\xb3. Up\xc4\x97s miestas dalinamas \xc4\xaf dvi dalis - kair\xc4\xafj\xc4\xaf ir de\xc5\xa1in\xc4\xafj\xc4\xaf krant\xc4\x85. Be I\xc5\xa1imo mieste teka jo nedideli intakai SArybulakas ir Akbulakas. 25-30 km aplink miest\xc4\x85 yra daugyb\xc4\x97 g\xc4\x97l\xc5\xb3j\xc5\xb3 ir s\xc5\xabri\xc5\xb3j\xc5\xb3 e\xc5\xbeer\xc5\xb3._NEWLINE_Miesto klimatas ry\xc5\xa1kiai kontinentinis. Vasara kar\xc5\xa1ta ir sausa, \xc5\xbeiema ilga ir \xc5\xa1alta. Vidutin\xc4\x97 metin\xc4\x97 temperat\xc5\xabra yra 3,1 \xc2\xb0C. Per metus i\xc5\xa1krenta 300 mm krituli\xc5\xb3. Vidutin\xc4\x97 vasaros temperat\xc5\xabra yra apie 20 \xc2\xb0C, o \xc5\xbeiemos \xe2\x88\x9215 \xc2\xb0C, ta\xc4\x8diau neretai vasar\xc4\x85 temperat\xc5\xabra gali pakilti vir\xc5\xa1 40 \xc2\xb0C, o \xc5\xbeiem\xc4\x85 spustel\xc4\x97ti iki \xe2\x88\x9250 \xc2\xb0C \xc5\xa1altis, nes \xc5\xbeiem\xc4\x85 miest\xc4\x85 gali pasiekti Sibiro \xc5\xa1al\xc4\x8diai, o vasar\xc4\x85 - kar\xc5\xa1tos Vidurin\xc4\x97s Azijos oro mas\xc4\x97s. D\xc4\x97l nelabai palanki\xc5\xb3 \xc5\xbemon\xc4\x97ms klimato s\xc4\x85lyg\xc5\xb3 viduryje neretai sausos ir v\xc4\x97juotos step\xc4\x97s mieste vykdomas didelio masto projektas apsodinti miest\xc4\x85 \xc5\xbeali\xc4\x85ja juosta - med\xc5\xbeiais ir kitais sodiniais.\n_START_SECTION_\nMiesto dalys\n_START_PARAGRAPH_\nAstana yra supama Akmolinsko srities ir ribojasi su trimis \xc5\xa1ios srities rajonais (Celinogrado, \xc5\xa0ortando ir Ar\xc5\xa1alo). D\xc4\x97l miesto teritorijos pl\xc4\x97timo Akmolos srities Celinogrado rajonas miesto buvo padalintas \xc4\xaf du fragmentus._NEWLINE_2018 m. kovo 16 d. i\xc5\xa1 dalies Almatos ir Saryarko rajon\xc5\xb3 buvo sukurtas ketvirtasis Baikon\xc5\xabro rajonas.\n_START_SECTION_\nIstorija\n_START_PARAGRAPH_\nMiestas \xc4\xafkurtas 1824\xc2\xa0m. kaip tvirtov\xc4\x97 Akmolinskas. 1832\xc2\xa0m. gavo miesto teises. Tapo kazach\xc5\xb3 stepi\xc5\xb3 prekybiniu centru ir karavan\xc5\xb3, einan\xc4\x8di\xc5\xb3 i\xc5\xa1 Ta\xc5\xa1kento ir Bucharos \xc4\xaf europin\xc4\x99 Rusijos imperijos dal\xc4\xaf, susirinkim\xc5\xb3 vieta. Nuo 1868\xc2\xa0m. apskrities centras. 1918\xc2\xa0m. sausio m\xc4\x97n. \xc4\xafsigal\xc4\x97jo taryb\xc5\xb3 vald\xc5\xbeia. 1918\xc2\xa0m. bir\xc5\xbeelio\xc2\xa0\xe2\x80\x93 1919\xc2\xa0m. lapkri\xc4\x8dio m\xc4\x97n. vald\xc4\x97 baltagvardie\xc4\x8diai. Nuo 1920\xc2\xa0m. priklauso Kazachijai. 1929\xc2\xa0m. gele\xc5\xbeinkeliu sujungta su Petropavlovsku, 1931\xc2\xa0m. su Karaganda. 1935\xe2\x80\x931958\xc2\xa0m. apie 10\xc2\xa0km nuo miesto veik\xc4\x97 Akmolinsko lageris, kur\xc4\xaf pastat\xc4\x97 represuot\xc5\xb3 Raudonosios armijos kari\xc5\xa1ki\xc5\xb3 \xc5\xbemonos._NEWLINE_Nuo 1954\xc2\xa0m. Akmolinskas\xc2\xa0\xe2\x80\x93 pagrindinis pl\xc4\x97\xc5\xa1ini\xc5\xb3 \xc4\xafsavinimo centras. 1960\xc2\xa0m. miestas pervadintas Celinogradu (\xe2\x80\x9epl\xc4\x97\xc5\xa1ini\xc5\xb3 miestas\xe2\x80\x9c\xc2\xa0\xe2\x80\x93 s\xc4\x85saja su N. Chru\xc5\xa1\xc4\x8diovo politine programa auginti gr\xc5\xabdines kult\xc5\xabras \xc5\xa0iaur\xc4\x97s Kazachijos step\xc4\x97se). Nuo 1965\xc2\xa0m.\xc2\xa0\xe2\x80\x93 srities centras. Kazachijai tapus nepriklausoma, miestui sugr\xc4\x85\xc5\xbeintas senasis pavadinimas, v\xc4\x97liau sugr\xc4\x85\xc5\xbeinta kazachi\xc5\xa1ka forma Akmola (pa\xc5\xbeod\xc5\xbeiui: \xe2\x80\x9eBalti Kapai\xe2\x80\x9c). 1998\xc2\xa0m. gruod\xc4\xaf \xc4\xaf \xc5\xa1\xc4\xaf miest\xc4\x85 perkelta \xc5\xa1alies sostin\xc4\x97 ir suteiktas dabartinis pavadinimas\xc2\xa0\xe2\x80\x93 Astana, rei\xc5\xa1kiantis \xe2\x80\x9esostin\xc4\x97\xe2\x80\x9c. 2019 m. kov\xc4\x85 Nursultanui Nazarbajevui pasitraukus i\xc5\xa1 prezidento posto, naujasis prezidentas Kasymas Tokajevas pateik\xc4\x97 si\xc5\xablym\xc4\x85 Nazarbajevo garbei pervadinti miest\xc4\x85 \xc4\xaf Nur Sultan\xc4\x85. Si\xc5\xablym\xc4\x85 svarst\xc4\x97 ir jam pritar\xc4\x97 \xc5\xa1alies parlamentas, tokiu sprendimu nuo 2019 m. kovo 20 d. oficialiai pervadindamas Astan\xc4\x85 \xc4\xaf Nur Sultan\xc4\x85.\n_START_SECTION_\nEkonomika\n_START_PARAGRAPH_\nSvarbus gele\xc5\xbeinkelio mazgas, yra tarptautinis oro uostas. Nuo 1997\xc2\xa0m. veikia laisvoji ekonomin\xc4\x97 zona, i\xc5\xa1vystyta \xc5\xbeem\xc4\x97s \xc5\xabkio ma\xc5\xa1in\xc5\xb3, siurbli\xc5\xb3 gamyba, juodoji metalurgija, statybini\xc5\xb3 med\xc5\xbeiag\xc5\xb3 (keramzitbetonio dirbini\xc5\xb3, termoizoliacini\xc5\xb3 plok\xc5\xa1\xc4\x8di\xc5\xb3, keramikos), bald\xc5\xb3, stiklo, lengvoji, maisto, poligrafijos pramon\xc4\x97.\n_START_SECTION_\nGyventojai\n_START_PARAGRAPH_\nPagal 2009 m. gyventoj\xc5\xb3 sura\xc5\xa1ym\xc4\x85 tik 36 proc. miesto gyventoj\xc5\xb3 yra gim\xc4\x99 Astanoje. Did\xc5\xbei\xc4\x85j\xc4\x85 dal\xc4\xaf gyventoj\xc5\xb3 sudaro migrantai i\xc5\xa1 kit\xc5\xb3 Kazachstano region\xc5\xb3, 19,4\xc2\xa0% j\xc5\xb3 sudar\xc4\x97 Akmolos srities gyventojai, 7,4\xc2\xa0% Piet\xc5\xb3 Kazachstano, po 6,3\xc2\xa0% Karagandos ir Kostanajaus sri\xc4\x8di\xc5\xb3 gyventojai.\n_START_SECTION_\nLietuviai\n_START_PARAGRAPH_\n1947\xe2\x80\x931950\xc2\xa0m. Akmolinsko moter\xc5\xb3 koncentracijos stovykloje kal\xc4\x97jo apie 40 lietuvi\xc5\xb3 moter\xc5\xb3, jos dirbo siuvin\xc4\x97jimo fabrike, \xc5\xbeem\xc4\x97s \xc5\xabkio darbus.\n_START_SECTION_\nKult\xc5\xabra, \xc5\xa1vietimas\n_START_PARAGRAPH_\nAstanoje veikia Eurazijos, agrarinis universitetai, medicinos, muzikos akademijos, 5 priva\xc4\x8dios auk\xc5\xa1tosios mokyklos. Yra Kazach\xc5\xb3 muzikinis dramos, operos ir baleto, rus\xc5\xb3 dramos teatrai, filharmonija, S. Seifulino literat\xc5\xabrinis, istorijos ir kra\xc5\xa1totyros, \xc5\xa1iuolaikinio meno, nacionalinis muziejai.\n_START_SECTION_\nArchitekt\xc5\xabra\n_START_PARAGRAPH_\nIki XX a. vidurio miestas buvo sta\xc4\x8diakampio plano, vyravo mediniai ir moliniai pastatai. Nuo 1954\xc2\xa0m. prad\xc4\x97ta statyti daugiabu\xc4\x8dius gyvenamuosius namus. 1998\xc2\xa0m. parengtas Astanos bendrasis planas (japon\xc5\xb3 architektas K. Kurokava). Statomi daugiabu\xc4\x8diai gyvenamieji namai, valstyb\xc4\x97s valdymo, mokslo, mokymo ir kult\xc5\xabros \xc4\xafstaigos, bankai, biurai, vie\xc5\xa1bu\xc4\x8diai, sporto ir poilsio kompleksai. Astanoje dirbtin\xc4\x97s step\xc4\x97s apsuptas stovi 62\xc2\xa0m auk\xc5\xa1\xc4\x8dio pastatas\xc2\xa0\xe2\x80\x93 Taikos ir sutarimo r\xc5\xabmai (arba Taikos piramid\xc4\x97), N. Nazarbajevo inicijuotas religij\xc5\xb3 dialogo centras (architektas\xc2\xa0\xe2\x80\x93 Normanas Fosteris).'